b'\n_START_ARTICLE_\nPero Popovi\xc4\x87 Aga\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je 28. sije\xc4\x8dnja 1905. godine u U\xc5\xbeicu. Godine 1916., ostao je bez roditelja, pa je brigu o njemu i njegovom mla\xc4\x91em bratu Jevremu preuzelo siroti\xc5\xa1te. Kao ratno siro\xc4\x8de, zavr\xc5\xa1io je obu\xc4\x87arski zanat u Novom Sadu, gdje je neko vrijeme bio zaposlen. Poslije toga je oti\xc5\xa1ao u Beograd, gdje je postao \xc4\x8dlan Saveza komunisti\xc4\x8dke omladine Jugoslavije. Vi\xc5\xa1e je puta bio uhi\xc4\x87en i proganjan._NEWLINE_Od 1923. godine, bio je \xc4\x8dlan Centralnog komiteta SKOJ-a, a od 1924. organizacijski sekretar (tajnik) CK SKOJ-a. Radio je u te\xc5\xa1kim ilegalnim uvjetima. Putovao je po Jugoslaviji i organizirao djelovanje mlade\xc5\xbei u SKOJ-u. U Splitu ga je policija poku\xc5\xa1ala uhititi, ali je uspio pobje\xc4\x87i._NEWLINE_Zajedno s Josipom Kolumbom, politi\xc4\x8dkim sekretarom CK SKOJ-a, upao je u policijsku zasjedu 15. kolovoza 1930. godine u Zagrebu, na Goljaku, i u sukobu s policijom poginuo._NEWLINE_Godine 1968., pokopan je u Grobnici narodnih heroja na zagreba\xc4\x8dkom groblju Mirogoju._NEWLINE_Njegov ro\xc4\x91eni brat bio je Jevrem Popovi\xc4\x87, general JNA i narodni heroj.'